Svenske statsråder endrer CV-er etter avsløring. Hadde ikke tatt eksamen. 
De svenske statsrådenes CV ga inntrykk av at de hadde studert mer enn de hadde.  I Norge har statsråder fått ettergått sine masteroppgaver. I Sverige blir nå ministrenes CV-er undersøkt.  Det er SVTs program Uppdrag granskning som har tatt for seg regjeringens akademiske meritter.  Da Ulf Kristersson dannet sin regjering i 2022, ble den kalt den mest akademiske regjeringen i Sverige i moderne tid. Det var stiftelsen Academic Rights Watch som mente det.  Nå viser det seg at tre av 24 statsråder har hatt feil i sine CV-er.  Ingen eksamen  Sivilminister Erik Slottner, for eksempel, hadde ført opp at han hadde gått på det politiske magisterprogrammet ved Linköpings universitet. Også i Academic Rights Watchs oversikt blir han oppført med denne graden.  Men det viser seg at han aldri fullførte. Han tok bare 90 av 240 studiepoeng. Slottner sier nå at det handlet om «påbegynte studier» og at det ikke er hans feil at dette står oppført i CV-en på regjeringens hjemmeside.  Heller ikke eldreminister Anna Tenje hadde fullført programmet hun hadde ført opp på CV-en. Boligminister Andreas Carlson oppga at han hadde tatt «frittstående kurs i jus og kommunikasjon» i en treårsperiode. Det viste seg å være et kurs tatt som fjernundervisning og som tilsvarer ti uker på universitet. SVT viser til flere anledninger der det fremstår som om Carlson har bakgrunn i jus og kommunikasjon.    – Opprørende Alle tre sier at de aldri har gitt inntrykk av at de har fullført eksamen. Men nå har alle endret CV-ene sine for å gjøre det klart.  Magnus Zetterholm er universitetslektor ved Lunds universitet og en av grunnleggerne av Academic Rights Watch.  – Man forledes til å tro at deres akademiske meritter er mer betydningsfulle enn hva de i realiteten er. Det er naturligvis opprørende, sier han til Aftonbladet. 
I Sverige er det funnet feil i CV- ene til tre av 24 statsråder.  SVTs avsløring viste at de kun hadde tatt deler av utdanningene de hadde oppført.  Alle tre har nå korrigert CV-ene sine.